མཆོད་རྟེན་སྐོར་ལམ་དུ་སླེབས་པ་ན་ང་ལ་དམིགས་བསལ་གྱི་སེམས་ཚོར་ཞིག་བྱུང་བ་ནི་རང་ཉིད་སྔར་ནས་སླར་ཡང་རྒྱུས་ཡོད་པའི་གནས་ཤིག་ཏུ་འགྲོ་བཞིན་པ་ལྟ་བུ་ཞིག་བྱུང་བ་དེ་རེད།བསམ་གཞིགས་ཞིབ་མོར་བྱས་ཚེ་དེ་ནི་གཞན་གང་ཡང་མ་ཡིན་པར་སྟོད་ཉི་མ་ལྷ་སའི་སྐོར་ལམ་དུ་སོང་ཟིན་པ་དེ་རང་རེད།བལ་སྐོར་དང་མཆོད་རྟེན་འདིའི་སྐོར་ལམ་གཉིས་ལ་ཕྱོགས་མང་པོ་ཞིག་ནས་འདྲ་ས་ཆེས་མང་ཞིང་།ལྷག་པར་དུ་ཡུན་རིང་ཕ་ཡུལ་དང་བྲལ་བའི་རྒྱལ་ཁམས་པ་ཚོར་མཚོན་ན་གནས་འདིར་བོད་རིགས་ཀྱི་དགོན་པ་དང་།ཚོང་ཁང་།དཔེ་ཁང་།ཟ་ཁང་།མགྲོན་ཁང་།གནས་མཇལ་བ་སོགས་ཆེས་མང་པོ་དེས་རང་ཡུལ་དུ་སླེབས་པ་ལྟ་བུའི་ཚོར་བ་ཞིག་འགོག་མེད་དུ་སྐྱེ་ངེས་ཡིན་ལ།དེ་ནི་བལ་བོ་ཚོར་བྷོ་དྷར་གྲགས་པའི་མཆོད་རྟེན་འདིའི་ཉེ་འགྲམ་གང་སར་རྒྱལ་ཕྱི་ནང་གི་བོད་རིགས་ཀྱི་དགོན་པ་དང་།སློབ་གྲྭ།ཚོང་ལས་པ་དང་།གཞིས་ཆགས།གནས་མཇལ་བ་སོགས་མི་ཚོགས་ཆེས་མང་བོ་ཞིག་གི་འགྲུལ་བཞུད་དང་སྡོད་གནས་ཀྱི་ས་ཚིགས་གལ་ཆེན་ཞིག་ཏུ་འཁེལ་ཡོད་པ་དེས་ཀྱང་རེད།ལྷག་པར་དུ་ས་འདིར་བོད་རིགས་ཚོས་གཉེར་བའི་མགྲོན་ཁང་ཡང་རབ་འབྲིང་ཆེས་མང་པོ་ཡོད་ལ།དེ་དག་གི་ས་ནས་རྒྱལ་ཕྱི་ནང་གང་ཞིག་ཏུ་འགྲོ་དགོས་ཀྱང་མཁའ་འགྲུལ་དང་།མེ་འཁོར།རླངས་འཁོར་སོགས་ཀྱི་འཛིན་བྱང་ཧ་ཅང་སྟབས་བདེའི་ངང་རག་གི་ཡོད་པས་ཕྱོགས་འགྲུལ་བཞུད་པ་ཚོར་ཕན་ཐོག་ཆེན་པོ་ཡོད།ཉིན་ཞིག་ང་ཚོ་རི་མཐོན་པོ་ཞིག་གི་རྩེ་མོར་སྐོར་གཡེང་དུ་སོང་བ་ཡིན་ལ།རི་དེའི་ངོས་ནས་དེ་ལས་ཀྱང་ཆེས་མཐོ་ཞིང་བརྗིད་ཉམས་ལྡན་པ་ཞིག་མཐོང་བ་ནི་ང་ཚོ་བོད་ཀྱི་ཆོས་ལུགས་པ་རྣམས་ཀྱི་ཁྲོད་ནས་བལ་ཡུལ་དང་ལི་ཡུལ་གཅིག་ཏུ་འདོད་པ་རྣམས་ཀྱིས་གླང་རི་ལུང་བསྟན་གྱི་མདོ་གསུངས་སའི་རི་བོར་ངོས་འཛིན་པ་དེ་ཡིན་སྐད།དེ་ནི་བལ་ཡུལ་གྱི་རྒྱལ་སའི་ནུབ་བྱང་མཚམས་སུ་ཡོད་ལ།སྤྲིན་དཀར་གྱིས་འཁྱུད་པའི་རྩེ་མོ་མཁའ་རུ་ཟུག་པའི་ཕྱོགས་བཞིའི་རི་ཚོགས་རྣམས་ལས་ཆེས་མཐོ་ཤོས་དེ་རེད་ཅེས་བཤད་ཆོགད་དུང་སྟག་མོ་ལུས་སྦྱིན་དང་།གུ་རུའི་སྒྲུབ་གནས་ཡང་ལེ་ཤོད་སོགས་བྱིན་ཅན་གྱི་གནས་མཆོག་དུ་མ་ཞིག་ཀྱང་བལ་བོའི་རྒྱལ་ས་ཅུང་ཐག་ཉེ་བར་ཡོད་ནའང་།མི་འགྱངས་བར་ང་ཚོ་བལ་ཡུལ་ནས་རྒྱ་གར་དུ་འགྲོ་རན་པས་གནས་མཇལ་གྱི་སྐལ་བ་རེ་ཞིག་འཇོག་དགོས་བྱུང་།དེ་ལྟར་ཟླ་གཅིག་རིང་གི་བལ་ཡུལ་གྱི་འཚོ་བ་ནི།སྔར་མེད་ཀྱི་ཤེས་བྱ་གསར་འཚོལ་དང་།མི་རིགས་གཞན་གྱི་སྐད་ཡིག་དང་གོམས་གཤིས་སོགས་ལ་འགྲོགས་འདྲིས་ཀྱི་དུས་ཚོད་ཆེས་བཟང་པོ་ཞིག་ཡིན་ནའང་།སྤྲོ་སྣང་གིས་ཁེངས་ཤིང་འཚོལ་དཔྱད་ལ་དུང་བའི་དུས་ཚོད་དེ་ཡུད་ཙམ་ལ་རྫོགས་ཟིན་པས་ད་ནི་སླར་ཡང་སྐད་རིགས་དང་གོམ་གཤིས་མི་གཅིག་པའི་འཛམ་གླིང་འདིའི་ཆོས་ལུགས་ཀྱི་འབྱུང་ཁུངས་གཙོ་བོར་གྱུར་པའི་རྒྱ་གར་གྱི་ས་མཚམས་སུ་བསྐྱོད་མགོ་རྩོམ་རན་སོང་བས།རེ་ཞིག་བལ་ཡུལ་གྱི་ཡིད་དུ་འོང་པའི་མཛེས་ལྗོངས་དང་།མི་གཤིས་འཇམ་ཞིང་འགྲོག་འདྲིས་བདེ་བའི་ཡུལ་མི་ཚོ་དང་ཁ་མི་བྲལ་ཐུ་མེད་གྱུར་སོང་།